“Tashkent Pharma Park” innovatsion ilmiy-ishlab chiqarish farmatsevtika klasterini tashkil etishni moliyalashtirishga doir birinchi navbatdagi chora-tadbirlar toʻgʻrisida
(resolution, 2020-04-28)

Farmatsevtika tarmogʻining ilmiy-tadqiqot va ishlab chiqarish bazasini jadal rivojlantirish, shuningdek, koronavirus pandemiyasi davrida yuqumli va boshqa kasalliklarni aniqlash hamda davolash uchun zamonaviy samarador preparatlarni ishlab chiqarish boʻyicha uning imkoniyatlarini kengaytirish maqsadida: 1. Oʻzbekiston Respublikasi Tiklanish va taraqqiyot jamgʻarmasi, Iqtisodiy taraqqiyot va kambagʻallikni qisqartirish vazirligi, Investitsiyalar va tashqi savdo vazirligi, Moliya vazirligining “Tashkent Pharma Park” innovatsion ilmiy-ishlab chiqarish farmatsevtika klasterini (keyingi oʻrinlarda — Klaster) tashkil etish” loyihasini moliyalashtirish uchun Tiklanish va taraqqiyot jamgʻarmasi tomonidan 50 million dollargacha summada mablagʻlar ajratish toʻgʻrisidagi taklifi maʼqullansin. 2. Klaster hududida Tiklanish va taraqqiyot jamgʻarmasi mablagʻlari hisobidan birinchi navbatdagi obyektlar qurilishini tashkillashtirish boʻyicha ishchi guruh (keyingi oʻrinlarda — Ishchi guruh) ilovaga muvofiq tarkibda tuzilsin hamda quyidagilar uning asosiy vazifalari etib belgilansin: loyihaviy takliflarni koʻrib chiqish va Klaster hududida birinchi navbatda quriladigan, shu jumladan muhandislik-kommunikatsiya va ishlab chiqarish infratuzilmasi obyektlarining roʻyxatini aniqlash; birinchi navbatdagi obyektlarni qurish uchun bosh pudratchi tashkilotlarni tanlash; Tiklanish va taraqqiyot jamgʻarmasi tomonidan ajratiladigan mablagʻlardan samarali foydalanilishi ustidan nazoratni tashkil etish; birinchi navbatdagi obyektlar qurilishining borishi ustidan nazoratni amalga oshirish va qurilish jarayonida yuzaga keladigan masalalarni tezkorlik bilan hal qilish. 3. Belgilansinki: Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi (keyingi oʻrinlarda — Agentlik) Tiklanish va taraqqiyot jamgʻarmasi tomonidan ajratilgan mablagʻlarning qarzdori hisoblanadi; qarzni soʻndirish va unga xizmat koʻrsatish bilan bogʻliq xarajatlar Klaster hududidagi obyektlarni sotish va binolarni ijaraga berishdan tushgan tushumlar, shuningdek, Agentlik huzuridagi Farmatsevtika tarmogʻini qoʻllab-quvvatlash va rivojlantirish jamgʻarmasi hamda Agentlikning boshqa tushumlari hisobidan amalga oshiriladi; “Tashkent Pharma Park” innovatsion ilmiy-ishlab chiqarish farmatsevtika klasterini rivojlantirish direksiyasi loyihaning ijro etuvchi organi, shuningdek, qurilayotgan obyektlar boʻyicha asbob-uskunalar, tovarlar, ishlar va xizmatlarni qabul qilib olish uchun masʼul hisoblanadi. 4. Shunday tartib oʻrnatilsinki, unga muvofiq birinchi navbatdagi obyektlar qurilishini moliyalashtirish Ishchi guruhning qaroriga binoan parallel ravishda quyidagilarni ekspertizadan oʻtkazgan holda amalga oshiriladi: loyihani — Agentlikning tarmoq Ilmiy-texnik kengashida; loyiha-smeta hujjatlarini — Oʻzbekiston Respublikasi Qurilish vazirligida; zamonaviy import asbob-uskunalar va texnologiyalar, qurilish materiallari, butlovchi buyumlarni xarid qilish boʻyicha import kontraktlarini — Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi huzuridagi Loyihalar va import kontraktlarini kompleks ekspertiza qilish markazida. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. A.N. Aripov — Oʻzbekiston Respublikasining Bosh vaziri, Ishchi guruh rahbari 2. S.U. Umurzoqov — Bosh vazir oʻrinbosari — investitsiyalar va tashqi savdo vaziri, Ishchi guruh rahbarining oʻrinbosari 3. B.I. Zakirov — qurilish vaziri 4. S.X. Kariyev — Sogʻliqni saqlash vazirligi huzuridagi Farmatsevtika tarmogʻini rivojlantirish agentligi direktori v.b. 5. Sh.Sh. Sagdullayev — Oʻsimlik moddalari kimyosi instituti direktori, Oʻzbekiston Respublikasi Farmatsevtika sanoati korxonalari uyushmasi raisi 6. O.B. Rustamov — iqtisodiy taraqqiyot va kambagʻallikni qisqartirish vazirining oʻrinbosari 7. M.B. Azimov — Davlat bojxona qoʻmitasi raisi 8. R.K. Xolmatov — Toshkent viloyati hokimi 9. J.A. Artikxodjayev — Toshkent shahar hokimi 10. Sh.A. Vafayev — investitsiyalar va tashqi savdo vazirining oʻrinbosari, Tiklanish va taraqqiyot jamgʻarmasining ijrochi direktori 11. M.A. Allabergenov — Iqtisodiy taraqqiyot va kambagʻallikni qisqartirish vazirligi huzuridagi Loyihalar va import kontraktlarini kompleks ekspertiza qilish markazi direktori 12. Sh.A. Abidov — Vazirlar Mahkamasi kotibiyat mudiri, Ishchi guruh kotibi